Ouers verpletter ná dogter sterf, ander dogter om lewe vegMark en Telani Dedekind saam met Lara (18) en Amy (15) (Foto: Facebook) ŉ Verpletterde egpaar van Pongola in KwaZulu-Natal “klou verbete vas aan hulle geloof” nadat een van hul “lieflingdogters” onlangs ná ŉ gru-ongeluk dood is en hul ander dogter steeds om haar lewe veg in ŉ hospitaal. Mark en Telani Dedekind, ouers van Lara (18) en Amy (15), sê hulle het nét hul geloof en die ondersteuning van vriende, familie en weldoeners om hul staande te hou nadat die gesin se lewe in ŉ enkele oomblik aan skerwe gelaat is. Freddy Robertson, Telani se broer wat as woordvoerder vir die gesin optree, het Dinsdag aan Maroela Media vertel die Dedekind-egpaar kan steeds nie sin maak van die presiese gebeure wat hul lewe handomkeer verander het nie. Lara en Amy, albei leerders aan die Hoërskool Pionier in Vryheid, was op 7 Oktober omstreeks 11:00 saam met ŉ vriend op pad terug skool toe ná die skoolvakansie, toe hulle in ŉ ongeluk betrokke was. Volgens Robertson was daar dié spesifieke dag digte mis in die omgewing. Hul motor het van agter teen ŉ stilstaande ligte vragmotor gebots en Lara en Amy in ŉ kritieke toestand gelaat. ’n Vriend van Lara het die motor bestuur en het geringe beserings opgedoen. “Hulle is na ŉ hospitaal in Vryheid geneem waar hulle gestabiliseer en ondersoek is. Hul beserings was baie ernstig, hulle het albei bloeding op die brein en skedelbreuk opgedoen. Albei dogters se beserings was van die nek af boontoe. Mediese personeel het hul ouers aangeraai dat hulle na ŉ privaat hospitaal in Umhlanga geneem moet word, en hulle is dieselfde aand [op 7 Oktober] met twee ambulanse vervoer omdat die weer steeds te sleg was,” sê Robertson. Lara (links) en Amy (Foto: Facebook) Lara het op 8 Oktober ŉ beroerte gehad wat haar in ŉ koma gelaat het. Volgens Robertson het haar toestand bly versleg. Mediese personeel het haar konstant gemonitor, maar daar was geen teken van verbetering nie. Drie spesialiste het Lara ondersoek en haar breindood verklaar. Sy is intussen oorlede. “Lara wou ŉ verskil maak in die lewe – sy was onderhoofmeisie by Pionier en kaptein van die eerste hokkiespan. Sy het geleef vir God en wou altyd met mense oor God praat. Sy en die vriend wat bestuur het, wat in dié moeilike tyd deel van die gesin geword het, het maar net ŉ week voor die ongeluk juis gepraat oor wat hulle sou verkies indien hulle in só ’n ongeluk sou wees. Sy wou nie gekoppel wees aan masjiene nie. Dis nie wat sy sou wou hê nie.” Robertson sê Amy, tans in gr. 9, het intussen ŉ vyf uur lang rekonstruktiewe operasie ondergaan om veral skade aan haar kakebeen reg te stel. Hy sê die mediese personeel het die skade aan haar gesig as “gruwelik” beskryf. “Amy is nog nie buite gevaar nie as gevolg van die omvang van haar beserings, veral omdat dit kopbeserings is. Die dokters is egter positief oor haar herstel. Ons sal dalk binne ŉ week kan bepaal hoe die toekoms lyk en sy sal dan ook buite gevaar wees. Sy was intussen by haar bewussyn gewees in die hospitaal, maar die dokters het haar ouers aangeraai om haar nié van Lara se afsterwe te vertel nie omdat dit dalk ŉ groot terugslag vir haar gesondheid kan beteken. Dit is vir hulle geweldig erg.” Die Dedekind-egpaar het intussen besluit om Lara se organe te skenk omdat sy juis ander wou help met haar lewe. Robertson sê die gesin is stukkend, maar kry elke dag nuwe hoop in hul geloof. “Die wonderwerk waarvoor ons gebid het vir Lara is nie die wonderwerk wat God in gedagte gehad het nie. Ons wou haar hier hê, maar nou kan sy talle ander lewens aanraak as orgaanskenker. Die verlies van ŉ kind is geweldig traumaties en die ouers is albei stukkend, maar hulle is baie sterk in hul geloof en hulle kry ondersteuning van reg oor die wêreld. Hulle klou aan God en Sy beloftes en hoop dat hulle eendag weer heel kan wees. Al wat hulle in dié stadium benodig, is gebede.” Daar is nog geen begrafnisreëlings vir Lara getref nie. Robertson sê die gesin fokus in die stadium net op Amy se herstelproses. ŉ Facebook-blad, Bid vir Lara & Amy Dedekind, is geskep om nuwe inligting oor die gesin en Amy se vordering te deel.